Paterna es converteix en epicentre del ball esportiu durant el cap de setmana
26/04/2019

# Paterna es converteix en epicentre del ball esportiu durant el cap de setmana

[![Paterna es converteix en epicentre del ball esportiu durant el cap de setmana](/images/noticias/2019/04/baile-deportivo-gr.jpg)](/images/noticias/2019/04/baile-deportivo-gr.jpg)

26.04.2019

Al voltant de 100 parelles arribades de tota la geografia espanyola participaran en el campionat internacional “IX Trofeu de Ball Esportiu Vila de Paterna” el diumenge en el Pavelló Esportiu Municipal

Aquest cap de setmana el Pavelló Esportiu Municipal de Paterna serà escenari de dues competicions de nivell internacional que reuniran els millors ballarins en una cita imprescindible per als afeccionats al ball esportiu.

El dissabte, des de les 11.30 h tindrà lloc la II edició del Open de Dansa Urbana Hip-Hop Vila de Paterna, on més de 50 equips es donaran cita per a defensar les seues elaborades coreografies.

Durant el matí les categories Baby, Infantil, Júnior, Mini Parelles i Individual ocuparan l'escenari del pavelló i a la vesprada serà el torn de les categories Youth, Absoluta, Parelles, Individual, Premium I Megaacrew.

Un jurat compost per experts en dansa urbana serà l'encarregat de valorar les actuacions de diferents estils de dansa urbana com Break dancing, Hip-hop Danse, krumping, Popping, Locking, House Danse, Waacking, Voguing, Dancehall, Afro moves o Comercial Danse.

Per la seua part el diumenge se celebrarà l'IX Trofeu de Ball Esportiu Vila de Paterna, una competició a nivell internacional que reunirà al voltant de 100 parelles arribades des de totes les Comunitats Autònomes.

La competició esportiva començarà a les 10 hores i durant tot el dia els participants demostraran la seua destresa en les diferents modalitats de ball esportiu, competint per categories Júnior, Youth, Juvenil, Adult i Sènior.